Bartošová, Gabriela, generálna riaditeľka Slovenského pozemkového fondu (2020-05-19):
Ja ďakujem vám všetkým za vaše podnety, názory. A takisto aj pánu Kuffovi, pretože nepoznám tú situáciu, ako sa tu deje, len sledujem, som tichý pozorovateľ, tak to poviem, ale skutočne toto, čo povedal, musím povedať, že je pravda. Nie je prvý ani posledný, ktorý poukazuje na to, že aj pri pozemkových úpravách sa vytvoria síce nejaké parcely, nejaké celky, nejaké zjednotenie, ale, bohužiaľ, v praxi to vyzerá inak a k tým pozemkom nie je prístup. Nie je to, samozrejme, vecou pozemkového fondu, pretože pozemkový fond; takto: Nie je vecou; je aj vecou, lebo aj pozemkový fond sa podieľa a zúčastňuje na jednotlivých úkonoch a na jednotlivých stretnutiach, ale toto je realita a tí vlastníci sa skutočne tej pôdy nemôžu a nevedia dostať k svojim pozemkom. A ďalšia vec je to, že mali by sa teda dohodnúť vzájomne na tom užívaní, alebo mal by ten nájomca vytvoriť nejaký priestor užívací, kde by vytvoril tomu vlastníkovi náhradný pozemok na užívanie, ale zo skúsenosti aspoň viem, že v praxi je táto dohoda niekedy veľmi ťažká. Samozrejme, nechcem ako ja vystupovať a vstupovať do týchto konaní a rokovaní a vzťahov jednotlivých farmárov a užívateľov, aj keď ma to veľmi trápi, do istej miery to, samozrejme, ako pozemkový fond vieme ovplyvniť. A na druhej strane ešte chcem jedno povedať. Ja ďakujem za každú kritiku, pretože kritika aj mňa posúva ďalej. Nehovorím, že sa mi to počúva ľahko, pretože aj ja som na tom fonde pracovala skutočne a práve na tom odbore prevodov a nájmov, ale ako ste tu niektorí teraz; ospravedlňujem sa, tie mená nepoznám, ako mám to poznačené. Ako to bolo povedané, mladí farmári. Mne osobne je veľmi, veľmi ľúto, čo bolo spáchané mladým farmárom, a teraz hovorím o mladých. Nehovorím, že veľkí sú zvýhodňovaní alebo že všetci sú rovnakí, to v žiadnom prípade nie. Takisto chcem a veľmi rada budem prispievať k tvorbe legislatívy alebo zmeny legislatívy, ktorá nebude iba hovoriť o tom, že koľko, ale načo. A tu s pánom predsedom, dúfam, že aj s ostatnými členmi výboru budeme veľmi aktívne spolupracovať a tvoriť podmienky prenájmu na to, aby sme tú pôdu zveľaďovali a aby sa nestrácala jej hodnota. Čiže kritiku v každom, každom smere vítam, určite nie je posledná ani prvá teda, ktorú som počula, a určite budem počúvať kritiku počas celého obdobia, pokiaľ budem generálnou riaditeľkou, možno aj potom ešte. Ale určite budem sa snažiť maximálne robiť veci tak, aby som pohla veci dopredu, aby som pozitívne riešila veci a našla riešenie na veci. Takže ja vám ďakujem všetkým. Aspoň toľko. K tým mladým farmárom. Skutočne aj mne chýba vo výročnej správe stať k mladým farmárom a môžem vám povedať aj prečo. (Povedané s pobavením.) To je moja domnienka, poprosím vás. Áno, alebo môj názor. Pretože keď hovoríme, že mladým, mladými farmármi a malými a mikropodnikmi sme sa začali zaoberať už v roku 2015, tak sme im nevytvorili také podmienky, čo sa týka fondu a legislatívy, aby skutočne k tej pôde sa aj dostali. Lebo vytvorilo sa A pre mladých farmárov, ale vytvorilo sa B pre pôvodných. Hej? Vytvorilo sa C pre mladých, ale vytvorilo sa D, aby sa nedalo niečo zobrať. Čiže skutočne tú legislatívu potrebujeme otvoriť, prekopať a aby sa k nej mohli vyjadriť všetci, či odborná, neodborná verejnosť, zo skúseností, z praxe, aby sme pomohli všetkým. Ja nie som zástancom ani mladých, ani veľkých, ani stredných, ani nikoho. Ja som a budem zástancom toho, kto chce hospodáriť a chce hospodáriť čestne, poctivo a bude prispievať k nášmu hospodárstvu a k uchráneniu tej pôdy ako takej. Čiže tých budem podporovať bez ohľadu na to, či to je malý, veľký alebo stredný. Nemusí sa so mnou každý stotožniť, ale toto je môj názor a tento mi nikto nezoberie. Ak by som sa dostala ešte k tým číslam tých mladých poľnohospodárov, tak od roku 2015 do 1. 5. 2020 na Slovenský pozemkový fond bolo doručených 341 žiadostí mladých poľnohospodárov, pričom k tomu začiatku mája, teraz, s rozhodnutím o schválení finančného príspevku je ich 109, s rozhodnutím o neschválení finančného príspevku je ich deväť. Žiadosti, ktoré nám tam ostali visieť tých mladých, malých poľnohospodárov, je 200 bez rozhodnutia. Päť ich zobralo späť žiadosti. A žiadostí, ktoré boli vybavené uzatvorením nájomnej zmluvy, bolo 2 018. Ale to bolo od počiatku. A teraz vám prečítam čísla za rok 2018; 2019, pardon. Žiadostí doručených za rok 2019 bolo 11, ale už tam máme predtým tých 341, to akože nič sa nedeje. Žiadostí s rozhodnutím o schválení finančného príspevku, čiže tí, ktorí dostali rozhodnutie, tých bolo 11. Vybavených je nula. Myslíte si, že toto je niečo, čo by niekto chcel, aby bolo zverejnené vo výročnej správe? Toto je dôvod, prečo to tam nie je. A takýchto vecí je oveľa viac a ja sa pripravujem na toto vystúpenie už veľmi dlhú dobu a skutočne niekedy neviem, čo mám na to povedať, pretože ani ja sama, keď som už pracovala tri roky na pozemkovom fonde, sa neviem dopátrať k niektorým informáciám, a to tam pracujem. Čiže máme čo robiť a hlavne ja. Ja sa vrátim ešte k tej obvyklej cene nájmu. Obvyklá cena nájmu nie je vytvorená Slovenským pozemkovým fondom. To je určite len informácia, ktorú ste nepostrehli, je kvázi vyhotovená z nejakých zberných informácií a to riešia okresné úrady. A tá obvyklá cena nájmu už je teraz zverejnená za minulý rok, myslím, že to je na stránke okresných úradov, a viaže sa na katastrálne územie. To znamená, aj to určite nie je stopercentne presný údaj, je to nejaký počiatočný, východzí údaj, kde sa tá hodnota trošku zreálni, ale s tými údajmi ešte musíme pracovať. To znamená, nie je v tom katastrálnom území rovnaká bonita pôdy, rovnaká hodnota pôdy, ale predsa je len to trošku vyššie. Čiže toto určite nevytvára Slovenský pozemkový fond, ale sú to zberné údaje štatistické, zberné štatistické údaje na okresnom úrade a môžte si to každý pozrieť teda na stránke, je to zverejnené. Čiže my budeme tieto, tieto údaje čerpať vždycky z aktuálnej hodnoty zverejnenej na internetovej stránke za dané katastrálne územie. A myslím, že to už asi bolo všetko, ak som na niečo pozabudla. Dobre. Myslím, že to bolo všetko, tak ak, asi už nemáte, nie som, som tu prvýkrát, takže neviem, ako to chodí. Takže ja vám ďakujem zatiaľ. (Potlesk.)